钦定古今图书集成/明伦汇编/氏族典/第200卷 > 《廖用贤尚友录》 > 茅焦
## 钦定古今图书集成/明伦汇编/氏族典/第200卷 > 《廖用贤尚友录》 > 茅焦

按《尚友录》：焦，齐人，闻始皇迁太后于雍，下令敢谏者
死，谏而死者二十七人。焦请谏，始皇大怒，按剑而坐，
口正沫出，趣召镬，欲烹之。焦徐行至前谒，起对曰：“‘臣
闻有生者不讳死，有国者不讳亡。死生存亡，圣主所
欲急闻也。陛下有狂悖之行，四不自知邪？车裂假父，
囊扑二弟，迁母于雍，残戮谏士，桀纣之行，不至于是’。
令天下闻之尽瓦解，无向秦者，臣窃为陛下危之。”言
已，乃解衣伏质。始皇下殿，手接之，爵以上卿，自驾虚
左方，迎太后归，复为母子如初。太后大喜，曰：“天下亢
直，使妾母子复相见者，茅君之力也。”